ਫ਼ਿਲਮ ‘ਦੇਖ ਇੰਡੀਅਨ ਸਰਕਸ’ ਬਾਰੇ ਦਸੋ।
ਕਰਨਾਟਕ ਦੇ ਸਮਾਜਸੇਵੀ ਸਾਬਕਾ ਵਿਧਾਇਕ ਅਤੇ ਸੰਸਦ ਅਨਿਲ ਲਾੜ ਨੇ ਆਪਣੇ ਮਿੱਤਰਾਂ ਚਿਰਾਗ ਡੀ ਸ਼ਾਹ ਅਤੇ ਮਹਾਂਵੀਰ ਐਸ. ਜੈਨ ਨਾਲ ਮਿਲ ਕੇ ‘ਸਨ ਡਾਇਲ ਪਿਕਚਰਜ਼’ ਦੇ ਬੈਨਰ ਹੇਠ ਇੱਕ ਮਨੋਰੰਜਨ, ਵਿਚਾਰ ਅਤੇ ਉਦੇਸ਼ ਭਰਪੂਰ ਫ਼ਿਲਮ ‘ਦੇਖ ਇੰਡੀਅਨ ਸਰਕਸ’ ਦਾ ਨਿਰਮਾਣ ਕੀਤਾ ਹੈ। ਇਸ ਫ਼ਿਲਮ ਨੇ ਨਾ ਕੇਵਲ ਕੌਮੀ ਬਲਕਿ ਕੌਮਾਂਤਰੀ ਪੱਧਰ ’ਤੇ ਵੀ ਹੰਗਾਮਾ ਮਚਾ ਰੱਖਿਆ ਹੈ। ਇਸ ਫ਼ਿਲਮ ਨੂੰ 2011 ਵਿੱਚ ‘ਬੁਸਾਨ ਇੰਟਰਨੈਸ਼ਨਲ ਫ਼ਿਲਮ ਫੈਸਟੀਵਲ’ ਵਿੱਚ ‘ਆਡੀਐਂਸ ਚੁਆਇਸ ਐਵਾਰਡ’ ਅਤੇ ਹੈਦਰਾਬਾਦ ਵਿੱਚ ਹੋਏ ‘ਇੰਟਰਨੈਸ਼ਨਲ ਚਿਲਡਰਨ ਫ਼ਿਲਮ ਫੈਸਟੀਵਲ’ ਵਿੱਚ ‘ਗੋਲਡਨ ਪਲੇਕਬੈਸਟ ਫੀਚਰ ਫ਼ਿਲਮ’ ਦਾ ਐਵਾਰਡ ਵੀ ਮਿਲਿਆ ਸੀ। ਹਾਲ ਹੀ ਵਿੱਚ 29 ਮਈ ਨੂੰ ‘ਨਿਊਯਾਰਕ ਇੰਟਰਨੈਸ਼ਨਲ ਫ਼ਿਲਮ ਫੈਸਟੀਵਲ ਵਿੱਚ ਇਸ ਫ਼ਿਲਮ ਦੇ ਹੀਰੋ ਨਵਾਜੂਦੀਨ ਸਿਦਕੀ ਨੂੰ ਸਰਵਸ੍ਰੇਸ਼ਟ ਅੰਤਰਰਾਸ਼ਟਰੀ ਅਭਿਨੇਤਾ ਦਾ ਪੁਰਸਕਾਰ ਅਤੇ ਹੀਰੋਇਨ ਤਨਿਸ਼ਠਾ ਚੈਟਰਜੀ ਨੂੰ ਸਰਵਸ਼੍ਰੇਸ਼ਟ ਅੰਤਰਰਾਸ਼ਟਰੀ ਅਭਿਨੇਤਰੀ ਦੇ ਸਨਮਾਨ ਨਾਲ ਸਨਮਾਨਤ ਕੀਤਾ ਗਿਆ ਹੈ। ਇਸ ਫ਼ਿਲਮ ਦੇ ਲੇਖਕ ਅਤੇ ਨਿਰਦੇਸ਼ਕ ਮੰਗੇਸ਼ ਹੜਾਵਲੇ ਹਨ ਜਿਹੜੇ ਇਸ ਤੋਂ ਪਹਿਲਾਂ ਮਰਾਠੀ ਭਾਸ਼ਾ ਦੀ ਇਨਾਮੀ ਫ਼ਿਲਮ ‘ਟਿੰਗਿਆ’  ਦੀ ਕਹਾਣੀ ਲਿਖਣ ਦੇ ਨਾਲ ਉਸ ਦਾ ਨਿਰਦੇਸ਼ਨ ਵੀ ਕਰ ਚੁੱਕੇ ਹਨ।
ਇਸ ਫ਼ਿਲਮ ਵਿੱਚ 15ਵੀਂ ਲੋਕ ਸਭਾ ਦੀਆਂ ਚੋਣਾਂ ਦੀ ਪਿੱਠ ਭੂਮੀ ਵਿੱਚ ਇਹ ਵਿਖਾਉਣ ਦੀ ਕੋਸ਼ਿਸ਼ ਕੀਤੀ ਗਈ ਹੈ ਕਿ ਦੁਨੀਆਂ ਦੇ ਸਭ ਤੋਂ ਵੱਡੇ ਲੋਕਤੰਤਰ ਅਖਵਾਉਂਦੇ ਦੇਸ਼ ਭਾਰਤ ਵਿੱਚ ਆਜ਼ਾਦੀ ਤੋਂ 64 ਸਾਲ ਬਾਅਦ ਵੀ ਆਮ ਲੋਕਾਂ ਨੂੰ ਛੋਟੀਆਂ-ਛੋਟੀਆਂ ਚੀਜ਼ਾਂ ਲਈ ਤਰਸਣਾ ਪੈ ਰਿਹਾ ਹੈ। ਇਸ ਵਿੱਚ ਪਿੰਡਾਂ ਦੀ ਜ਼ਿੰਦਗੀ ਨੂੰ ‘ਸਰਕਸ’ ਦੇ ਰੂਪ ਵਿੱਚ ਚਿਤਰਿਆ ਗਿਆ ਹੈ।
